《同行．這一年》ERB學員故事短片第三集

螢幕蓋字：一年前的計劃……

4位ERB學員Melo、Yoyo、Justin及Katti坐著及打開字條。Melo說：「諗一個有轉變或者改變」，Yoyo接著說：「而又對自己有意義嘅地方」，Justin說：「話俾導演聽」，Justin和Katti一起說：「之後會一齊去嗰度採訪」。說罷，4位學員示意知道一年後要做什麼。

螢幕蓋字：與4位ERB學員一同出發

畫面轉到碼頭，Melo穿著救生衣，並興奮地高舉雙手，然後Melo於碼頭上跳進大海中。畫面轉到一年前，Melo說：「喺我舊公司，碼頭度跳落去，一個挑戰嚟。」

畫面轉到Yoyo工作的地區康健中心，她於白板上畫畫。畫面轉到一年前，Yoyo說：「我以前讀ERB嗰個社區中心」。

螢幕蓋字：4個地方 4個增值故事

畫面見到Justin遊走於長洲街頭，然後畫面轉到一年前，Justin說︰「長洲啦，都係一個最大改變嘅地方，真係好有感受。」

畫面見到Katti開懷大笑，然後畫面轉到一年前，Katti說：「上ERB課程嗰個地方。」

螢幕蓋字：同路同行 一起進步

螢幕蓋字：舊同事

螢幕蓋字：舊同學

螢幕蓋字：屋企人

螢幕蓋字：導師

畫面見到4位學員及與他們同路同行的伙伴，包括Melo與舊同事Alxe、Yoyo與ERB同學Winnie、Justin與母親Ivy，以及Katti與ERB課程導師張Sir。他們互相傾談，回憶過往點滴，一起開懷大笑。

螢幕蓋字：《同行．這一年》第三集

畫面見到Yoyo、Justin、Katti及Melo笑著，並坐在沙發上。

畫面見到Melo在碼頭上開心地奔跑著，他說：「上年我哋就講話，我會去返我舊公司啦，由碼頭度跳落去，象徵著我踏出我嘅comfort zone咁，然之後去接受唔同嘅新挑戰。」

螢幕蓋字：Melo 盧俊謙 29歲

螢幕蓋字：開設歷奇活動╱戶外訓練公司

螢幕蓋字︰ERB歷奇活動助理基礎證書畢業學員(畢業後入職香港外展訓練學校)

Melo於碼頭上分享自己修讀ERB課程時的點滴：「喺我仲讀緊ERB課程嘅時候，我問啲導師呀，有咩地方可以俾我對著啲學生，可以有一個長時間嘅相處，我可以以生命影響生命，去感受到佢哋？但係喺外展訓練學校，大多數嘅同事去工作嘅都係外國人，嘩，我點踏出我呢一步呀？我應唔應付到㗎？第一日去認識呢個地方，我哋做嘅活動就係跳碼頭，嗑埋眼，踏出去嗰吓。OK，我去take呢個challenge！」畫面見到Melo於碼頭上跳進大海中，濺起水花，他於海中暢泳。

Melo續說︰「喺外展訓練學校俾我嘅影響呢，其實真係好多好多好多。因為我哋會對著國際學校嘅小朋友，其實唔止㗎喎，我哋會對著公司啦、大學生啦、中學生啦，會對著一啲唔同社區嘅朋友仔，每一次嘅旅程啦，其實唔係我帶緊嘢俾佢哋，反而係佢哋帶緊嘢俾我，令我睇到呢個世界更加大。」

螢幕蓋字：Alex 香港外展訓練學校同事

Melo與Alex背對著對方行，然後遇上，面向鏡頭及展現笑容。Melo介紹︰「今次搵咗我舊同事Alex嚟同我哋做分享，佢係我同屆嘅trainee啦。」Alex說︰「Hello，大家好。我係Alex，我係喺香港外展訓練學校嘅其中一位教練。」

畫面見到Melo與Alex遊走於香港外展訓練學校，互相傾談，期間畫面亦展示Melo修讀ERB課程時的課堂相片。Alex說︰「入嚟之前我自己考咗泳池救生，跟住學過少少山藝同運動攀登嘅，即係如果以香港總會嗰啲嚟講嘅話。咁傾過吓都知佢上過啲course啦，譬如獨木舟，佢自己本身有考過。因為有啲同屆嘅同學就可能相對冇底，或者應該咁樣講，咁所以就可能辛苦少少啦。有啲嘢佢識就會分享啦，佢有啲繩結，自己本身熟嘅，有啲同事無咁熟，咁咪大家互相去分享番。」

畫面見到Melo及Alex，Melo說︰「(我覺得)呢個係一個雙向嘅學習囉」，Alex續說︰「(我會覺得)讀過一啲相關嘅course嘅人，因為其實我都唔係淨係識Melo一個嘅，咁仲有另一位，係喇，泰山啦。佢哋嘅態度都真係樂觀正面好多㗎，同埋會肯去試肯去學囉。」

畫面見到Melo與Alex繼續遊走於香港外展訓練學校，互相傾談，期間畫面亦展示Melo修讀ERB課程時的課堂相片。Melo說︰「佢都係喺ERB一齊讀呢個課程嘅同學仔，咁啱我哋兩個都係有一個好熱衷嘅心，好想喺呢一行發展，所以先至可能俾外界嘅人見到我哋，原來呢班人係咁樣㗎喎，佢哋原來有呢個heart去做㗎喎。咁喺外展呢一個地方，我哋係咪單單淨係做一個coach呢？我哋係希望用生命影響生命。我哋教嘅唔係淨係教佢獨木舟，你點樣爬，爬得快啲，我哋同你生活呢五日嘅時候，可以喺生活入面，你去到一個好唔舒服嘅環境而學習成長。」

螢幕蓋字：無懼困難 互補前行

畫面見到Melo與Alex於一前一後的位置，Alex說︰「Melo成長過啲咩呢？就係…關關難過關關過，做到佢就做，做唔到佢都會諗方法。」Melo接著說︰「真係會有唔開心嘅情況下，我哋都會一齊去傾，一齊去講。」Alex續說︰「都feel到佢一路都係跟緊佢自己想做嘅嘢。我嘅生命...應該都有影響到佢少少生命嘅，係喇！」畫面見到Melo走向前，與Alex擊拳，Melo說︰「在心中啦我哋」，兩人笑著望向對方。

畫面轉到地區康健中心，Yoyo正介紹中心︰「Hi...我點樣講呀﹖Hi，歡迎光臨！咁呢一度係屯門地區康健中心啦，咁呢個營運機構就係信義會嘅。」

螢幕蓋字：Yoyo 梁倬瑤 29歲

螢幕蓋字：設計師

螢幕蓋字：ERB繪本及漫畫助理基礎證書畢業學員

畫面見到Yoyo使用電腦，進行設計，期間她遊走於中心各處。Yoyo說︰「我本身呢個ERB嘅course啦，其實就喺信義會度讀嘅，係好有緣份地喺呢個中心度，做咗呢個新嘅工作，我覺得呢一度嘅地方好有意義。其實有平面設計嘅地方就有機會見到我嘅筆跡囉。Sticker呢，個設計原意呢，其實就想啲人嚟到，就可以嚟打個卡咁樣，咁樣喇，例如門口呀，走廊呀嗰啲，見到牆上面嘅一啲貼紙，開心、活力、快樂啲嘅，去decorate個中心咁樣囉。決定過嚟呢一邊去展開一個新嘅事業，可能喺comfort zone太耐啦，對我嚟講係一個好大嘅勇氣，好好嘅一個挑戰機會去俾我試其他嘢囉。我好似有少少嘅成長咁嘅感覺喇，係喇！」

螢幕蓋字：Winnie ERB課程同學及現職同事

畫面見到Winnie走向Yoyo，二人笑著打招呼。Yoyo介紹︰「Winnie俾我嘅感覺係好成熟穩重嘅人啦，咁同埋我哋係大家一齊好努力咁追夢嘅一個朋友仔。」二人一起討論設計工作，Winnie說︰「我同Yoyo呢係以前ERB漫畫班嘅同學仔嚟嘅。ERB嘅課程呢，對我嚟講係俾我增加咗信心。因為嗰陣時呢，細個呢，個人好冇自信嘅，見到啲工可能唔敢試，因為驚自己啲嘢，唔見得人呀，好似唔得。自從讀咗課程之後呢，識咗班朋友啦，呀，原來大家都係差唔多呀，感覺上大家有啲共鳴感囉！」

畫面見到二人交談及Yoyo繪畫，她說︰「嗰陣時嘅課堂氣氛係…真係志同道合嘅朋友group埋咗一齊，好似向著一個目標，(令到我)好firm到我自己想做乜嘢囉。」Winnie說︰「我哋有幫將軍澳中心做一個...叫做」，Yoyo接著說︰「商場裝置設計」，期間畫面展示商場設計圖，以及Yoyo、Winnie與其他ERB學員的合照，Winnie續說︰「係喇係喇，即係成大個商埸咁樣啦，一條走廊成條路咁樣啦，咁就同唔同嘅途人呀，或者啲街坊傾吓計咁囉。即係平時呢啲你接觸唔到㗎嘛，即係你唔會突然間有個人同你講加油㗎嘛。」畫面見到二人繼續交談及Yoyo繪畫，Winnie說︰「突然間…佢可以透過呢個活動啦，咁令到...呀，原來你身邊係有人支持你嘅。」Yoyo接著說︰「(就係)呢種價值囉，即係開心，大家見到我哋嘅作品又好鍾意咁。」然後，Winnie說︰「(同學)大家志同道合啦，咁一齊讀完之後呢，咁跟著都聽返佢哋呢，原來大家係都想繼續run落去嘅，令到我覺得我都唔可以咁懶喇。所以之後呢，我就去咗讀一啲平面設計嘅課程囉。」Yoyo續說︰「咁我喺漫畫班學完嘅角色設計，個課程好似係一個行緊嘅階段，其中一個好重要嘅樓梯。」Winnie接著說︰「即係有啲推動力囉」，Yoyo同意，並說︰「係呀，真係嗰吓，唏！就出咗去喇咁樣，有呢個感覺囉。」Yoyo繼續說︰「由同學變咗朋友，到而家…你好呀，你好呀，同事呀，而家同事。即係原來大家係會…哎呀，大家都好努力喎，咁我再努力啲先咁樣。」

螢幕蓋字：合作無間 一起追夢

畫面見到Yoyo與Winnie於一前一後的位置，Yoyo說︰「覺得係充滿著magical同埋奇妙嘅」，Winnie說︰「我可能以前有啲陰暗，但係佢呢，個世界好開心㗎喎！」Yoyo接著說︰「好似係有二人三足，係逐步逐步行嘅嗰個感覺。」Winnie說︰「所以佢改變咗我嘅觀感(睇法)囉...我想講…其實想多謝佢嘅。」畫面見到Yoyo與Winnie擁抱對方，Winnie說︰「多謝你，要加油呀！」

畫面轉到長洲街頭，Justin說︰「之前想話帶大家嚟一個有意義嘅地方，就係呢度啦，長洲啦。」

螢幕蓋字：Justin 江卓衡 34歲

螢幕蓋字：開設咖啡店及西餐廳

螢幕蓋字：ERB咖啡調製員基礎證書畢業學員

畫面見到Justin於餐廳前說︰「我身後面就有一間舖頭，係我之前喺呢度做過嘅，其實好有意義㗎，因為冇呢一度，我係唔會去報讀ERB嘅課程啦，同埋唔會做到咖啡師。有啲師父啦，經理啦，咁佢(哋)教識咗我好多嘢，令到我愈嚟愈深興趣呀，對餐廳，對咖啡呢一行。」

螢幕蓋字：Ivy Justin媽媽

畫面見到Justin與Ivy帶著笑容走向對方。Justin說︰「今日我帶咗Ivy嚟同我做呢個訪談啦，就係因為佢，所以令到我去報讀咗ERB咖啡調製員課程。」然後，Ivy說︰「我係Ivy，我係阿田個媽媽。我喺ERB報讀咗唔同嘅課程，但係最深刻嘅印象就係我同阿田一齊報讀咖啡調製員課程。」

畫面見到Justin與Ivy遊走於長洲街頭，並於海旁坐著傾談，期間畫面展示二人修讀ERB課程時的課堂相片，Ivy說︰「阿田呢其實由細到大都知道佢有讀寫障礙，所以我幫佢安排讀書嘅情況呢，都要花一番嘅精力。ERB嘅課程呢，我覺得會專業啲，同埋呢，又唔需要俾錢啦，起碼佢會有一個證書出咗嚟啦，對佢嚟講，日後佢會有用好多。」Justin接著說︰「咁其實喺ERB嘅時候呢，我係打好咗個根基呀，識咗好多基本嘅嘢，如果出去其他餐廳做，會發生啲乜嘢呢？或者有啲乜嘢嘅機器，你係要去處理嘅呢。之後可能有個人想搵你做呢樣嘢嘅，對呢樣嘢有認知嘅時候，咁我咪可以把握到呢個機會囉。」期間畫面展示Justin工作及得獎的相片。Justin續說︰「我同Jerry有著同學嘅背景一齊去開一個屬於自己嘅舖頭啦，大家互相溝通底下，都無乜話分歧嘅。」期間畫面展示Justin餐廳的相片。

畫面見到Justin與Ivy繼續對談及遊走於長洲街頭。Ivy說︰「而家佢係進步好多啦，變咗我問佢嘅嘢，佢好專業啦，呢個係我值得欣賞佢嘅地方。我相信我所讀嘅ERB課程呢，運用嘅時候呢，同其他人有啲唔同，我會將佢變成一個課程，去教番一啲朋友仔。最近我讀咗一個幼兒嘅體適能(課程)，咁我就真係可以運用咗喺我教幼稚園嘅一啲瑜伽班、親子瑜伽嘅裡面，咁我覺得應用得好好。」

螢幕蓋字：勇於嘗試 同行互勉

畫面見到Ivy與Justin於一前一後的位置，Ivy說︰「祝福佢能夠搵到佢嘅方向啦」，Justin說︰「(而家)做佢自己想做嘅嘢啦」，Ivy接著說︰「想佢識多啲朋友」，Justin繼續說︰「認同其實都好緊要㗎，說話上嘅支持呀，鼓勵呀。」畫面見到二人站在一起， Justin望著Ivy說︰「我賺到多啲錢真係(可以)養到你啦」。導演問︰「媽媽你對著佢，見到有咩未來？」Ivy回答︰「發光發亮」，Justin接著說︰「希望，

好吖，希望可以。」Ivy說︰「大家努力啦！」

畫面轉到長洲街頭，Justin說︰「之前想話帶大家嚟一個有意義嘅地方，就係呢度啦，長洲啦。」

螢幕蓋字：Katti 蔣素珍 55歲

螢幕蓋字：品質管理經理

螢幕蓋字︰ERB物業設施管理基礎證書畢業學員(畢業後入職物業管理業，其後轉職為品質管理經理)

Katti說︰「今日我帶咗我以前嘅導師張Sir過嚟做分享。」

螢幕蓋字：Garry ERB課程導師

Garry說︰「大家好，我係Garry，今次有幸過嚟啦，我本身係一個ERB嘅導師，我主要喺物業管理從事咗大概係...我諗20多年。」

畫面見到Garry走向Katti，二人笑著打招呼。Katti說︰「喂，張Sir，你好呀！」

畫面見到Garry與Katti於一前一後的位置，Garry說︰「蔣同學Katti，眼神有自信啦，好想學嘢，問一啲可能其他學生唔會問嘅問題。」Katti接著說︰「Garry Sir係好cool，總知你唔好hea佢啦，對教學係好有熱誠嘅。」

Katti與Garry對談，Katti說︰「呢度係成人教育，大家都知，但係，阿Sir俾咗個空間我哋，泵咗一個石仔出嚟，佢要我哋擊出好大嘅火花。」Garry說︰「我嘅學生究竟佢本身嘅背景，我都要做一啲叫做現實嘅測試，如果佢較為有興趣想轉行，或者佢係鍾意讀書嘅，可以幫到佢更加進一步學到好多嘢，之後喇，我要慢慢令到大家一致㗎喇。」期間畫面展示Garry教授ERB課程的相片。Katti說︰「嗱，今日我俾個課題你，下一堂你哋要返返嚟話番俾我聽，應該點樣點樣點樣…個時間好倉猝嘅，但係我哋同組嗰啲人呢背景係好唔同，咁我哋點樣將嗰個膠水呀黐埋一齊而去present一樣嘢俾阿Sir知道呢。」Garry接著說︰「最緊要就係話現場我班學生，佢嗰個互動，嗰個氣氛，要靠我motivate佢哋去講嘢㗎，大家去發揮多啲嘅啟發嘅方法。其實好多學生好似阿Katti咁，都主動去發問，問一啲嘅常識，可以幫到我幫其他同學，大家都可以學到嘢。」期間畫面繼續展示Garry教授ERB課程的相片，以及Katti修讀ERB課程時的課堂相片。

螢幕蓋字：積極學習 無私分享

畫面見到Garry與Katti於一前一後的位置，Garry說︰「畢業之後，咁我知道佢係繼續進修，非常之好事，假以時日，佢應該可以獨當一面。」Katti說︰「你嘅閱歷係幫到你嘅，但係你要放低身段。」畫面見到二人站在一起，望向對方，Katti說︰「轉跑道呢一刻，俾我遇到你，絕對係我嘅轉捩點。」然後，二人擊拳，Garry說︰「All the very best in the future」，Katti回應︰「多謝多謝多謝！」

螢幕蓋字：沿途有你 互勉前行

畫面見到Melo與Alex、Yoyo與Winnie、Justin與Ivy，以及Katti與Garry笑向對方，互相鼓勵。

螢幕蓋字：《同行．這一年》最後一集

畫面見到Yoyo、Justin及Melo昂步向前走，並於樹屋旁遊走。然後，畫面轉到Justin、Yoyo、Katti及Melo手持花盆。

螢幕蓋字：《同行．這一年》待續

畫面見到Yoyo、Justin、Katti及Melo笑著，並坐在沙發上。

螢幕蓋字：鳴謝 香港外展訓練學校 屯門地區康健中心

螢幕蓋字：僱員再培訓局30周年標誌

ERB熱線182 182

[www.erb.org](http://www.erb.org)

“My ERB” Facebook專頁

“蔣知識 Captain K” Instagram